শাসকদলের সঙ্গে শপথগ্রহণ-সংঘাতে কাঁধে কাঁধ মিলিয়ে লড়তে চলেছে বাম এবং কংগ্রেস। বিজেপি’র রাজ্য সভাপতি দিলীপ ঘোষও জানিয়েছেন, তিনি শপথ বয়কট নিয়ে আগের অবস্থানেই অনড়। তবে এক্ষেত্রে তাৎপর্যপূর্ণ হল, রাজ্যজুড়ে সন্ত্রাসের ঘটনায় নজরদারির জন্য বিজেপি মঙ্গলবার একটি কমিটি গঠন করলেও সেখানে রূপা গঙ্গোপাধ্যায়ের নাম নেই। ছ’জনের ওই কমিটিতে নাম রয়েছে লকেট চট্টোপাধ্যায়ের।    
তৃণমূলের বিরুদ্ধে কলকাতা-সহ রাজ্যজুড়ে সন্ত্রাস চালানোর অভিযোগে সরব বাম-কংগ্রেস-বিজেপি। আজ, বুধবার এবং আগামিকাল, বৃহস্পতিবার ধর্মতলার ওয়াই চ্যানেলে শাসকদলের ‘হিংসা’র প্রতিবাদে অবস্থান বিক্ষোভ করবে বামেরা। পরের দিন, আগামী শুক্রবার মমতা বন্দ্যোপাধ্যায়ের মন্ত্রিসভার শপথ। ওইদিনই ওয়াই চ্যানেলে কংগ্রেস অবস্থান বিক্ষোভ করবে বলে মঙ্গলবার জানিয়েছেন প্রদেশ কংগ্রেস সভাপতি অধীর চৌধুরী। তবে শাসকের বিরুদ্ধে এই ‘লড়াই’য়ের মধ্যেও অধীরকে দলের ‘ভাঙন’ ঠেকানোর ওষুধ নিয়ে ভাবতে হচ্ছে। এদিন কংগ্রেস বিধায়কদের কাছ থেকে ১০০ টাকার ‘স্ট্যাম্প পেপারে’ মুচলেকা লিখিয়ে নেওয়া হয়েছে। যেখানে বিধায়কদের হলফনামা দিয়ে জানাতে হয়েছে যে, তাঁরা দলবিরোধী কার্যকলাপ থেকে বিরত থাকবেন!   

লালবাজার থেকে বেরিয়ে আসছে বাম প্রতিনিধিদল।

দল নিয়ে কংগ্রেসের যেমন ‘চিন্তা’ রয়েছে, তেমনই জোট সম্পর্কে শরিকদের মনোভাব নিয়ে ‘অস্বস্তি’ রয়েছে সিপিএমের। এদিনই সাংবাদিক বৈঠকে সিপিআইয়ের রাজ্য সম্পাদক প্রবোধ পাণ্ডা বলেন, ‘‘এই জোট বা সমঝোতা শুধুমাত্র সিপিএম এবং কংগ্রেসের জোট হিসাবে প্রতিভাত হয়েছে। শরিকদের কয়েকটি আসনে বামফ্রন্টের ঘোষিত প্রার্থীর পক্ষে কাজ না করে স্থানীয় সিপিএম সংগঠন কংগ্রেসপ্রার্থীর হয়ে কাজ করেছে।’’ তাঁর কথায়, ‘‘বামফ্রন্টের অনুগামীরা যেভাবে অ-বাম সহযোগীদের পক্ষে ভোট দিয়েছেন, কংগ্রেসের অনুগামীরা সেই অনুপাতে বামপ্রার্থীদের ভোট দেননি।’’
তবে এই ‘চিন্তা’ এবং ‘অস্বস্তি’ সত্ত্বেও শাসকদলের বিরুদ্ধে ওয়াই চ্যানেলে আপাতত জোট জোটবদ্ধ। বামেদের আয়োজিত অবস্থানে প্রদেশ কংগ্রেস নেতৃত্ব যেমন থাকবেন, তেমনই তাঁদের আয়োজিত কর্মসূচিতে বামেদের আমন্ত্রণ জানানো হবে বলে জানিয়েছেন অধীর। 
রেড রোডে মমতার মন্ত্রিসভার শপথগ্রহণের সময়ে ওয়াই চ্যানেলে সারাদিন ধরে অবস্থান বিক্ষোভ করবে কংগ্রেস। অধীর বলেন, ‘‘কোটি কোটি টাকা নষ্ট করে লাল পথ ধরে সবুজ উৎসব করার কী যৌক্তিকতা রয়েছে? চারদিন ধরে কলকাতার লাইফলাইন রেড রোড বন্ধ করার কী মানে আছে? যেখানে বিরোধীরা রক্তাক্ত হচ্ছে সেখানে অনুষ্ঠানে যাওয়ার কী মানে আছে!’’ বামেদের অবস্থানে তাঁর যাওয়া প্রসঙ্গে তিনি বলেন, ‘‘বামেদের অবস্থান কর্মসূচিতে নিশ্চয়ই যাব।’’ আগামিকাল, বৃহস্পতিবার ওই কর্মসূচিতে যাওয়ার কথা রয়েছে অধীরের। কংগ্রেসের অবস্থানে বামেদের আমন্ত্রণ প্রসঙ্গে প্রদেশ সভাপতির মন্তব্য, ‘‘বলাবলির কী আছে! স্বতঃস্ফূর্তভাবে তো আসতে হবে। আমন্ত্রণ জানাব।’’ মমতার শপথগ্রহণের দিনে কংগ্রেস কর্মসূচি নিলেও বামেরা এ বিষয়ে এখনও কোনও সিদ্ধান্ত নেয়নি বলে জানিয়েছেন সিপিএমের প্রথমসারির এক নেতা। 
এদিন কংগ্রেসের বৈঠকেই ব্লক, জেলা ও রাজ্যস্তরে বামেদের সঙ্গে সমন্বয় কমিটি তৈরি করার বিষয়েও প্রস্তাব নেওয়া হয়েছে। সেই প্রস্তাব বামেদের কাছে পাঠানো হবে। বিধান ভবনে এদিন জয়ী বিধায়ক, জেলা কংগ্রেস সভাপতি, পরাজিত প্রার্থী এবং সাংসদদের সঙ্গে বৈঠক করেন অধীর। 
তবে কংগ্রেসের পরিষদীয় দলনেতা কে হবেন তা নিয়ে কেন্দ্রীয় নেতৃত্বের কোর্টেই বল ঠেলেছে প্রদেশ। কংগ্রেস সূত্রের খবর, দলের ৪৪ জন বিধায়কের বায়োডেটা কেন্দ্রীয় নেতৃত্বের কাছে পাঠানো হয়েছে। এরইমধ্যে এদিন কলকাতায় শাসকের বিরুদ্ধে হিংসার অভিযোগে লালবাজারে স্মারকলিপি জমা দিয়েছে বামেরা।